Zásahy hliadok MsP v 17. týždni 
V týždni od 20. apríla do 26. apríla 2009 preverovali hliadky mestskej polície v hlavnom meste 2221 udalostí. Medzi nimi bolo aj 275 takých, ktoré po overení hliadkami priamo na mieste sa ukázali ako neopodstatnené.
Opodstatnenými ale na druhej strane boli previnenia motoristov voči pravidlám bezpečnosti a plynulosti v cestnej premávke a takýchto priestupkov zistili hliadky mestskej polície 1037. Na vyhradených parkovacích miestach bez oprávnenia parkovať na nich svoje vozidlá zaparkovalo 70 vodičov.
V oblasti porušenia pravidiel verejného poriadku riešili počas týždňa hliadky mestskej polície 46 priestupcov. Na telefonáty, v ktorých občania poukazovali na prípady rušenia nočného pokoja zasahovali 11 krát.
Značne zastúpenou kategóriou porušovaní všeobecne záväzných nariadení boli priestupky súvisiace s čistotou a poriadkom – 186 zistení, ako aj konzumácie alkoholických nápojov na verejných priestranstvách – 222 prípadov. Majitelia psov štatistiku mestskej polície doplnili o 42 nových zistení.
Štatistika mestskej polície ďalej prezrádza, že v zóne s dopravným obmedzením sa v priebehu týždňa stalo 194 priestupkov a v pešej zóne ich zistili hliadky MsP 17. Pri kontrolách zameraných na výkon taxikárskeho povolania sa taxikári postarali o 18 priestupkov, doriešenie ktorých bude v rámci správneho konania. Na miestne úrady bolo oznámených 10 vozidiel vykazujúcich známky autovrakov.
Najviac priestupkov v sledovanom týždni sa stalo na Mikulášskej ulici a to 76. Blokovacie zariadenie si na kolesách svojich nesprávne zaparkovaných vozidiel našlo 624 motoristov a 158 majiteľov motorových vozidiel si muselo po ne zájsť do areálov odťahovacích služieb.